Predkladacia správa

Ministerstvo financií Slovenskej republiky predkladá podľa Plánu legislatívnych úloh vlády Slovenskej republiky na rok 2004  návrh  zákona o orgánoch štátnej správy v colníctve  a o zmene a doplnení niektorých zákonov.

Problematiku postavenia, organizácie, právomoci a pôsobnosti colnej správy  a Ministerstva financií Slovenskej republiky v colnej oblasti, ako aj povinnosti, oprávnenia a prostriedky colníka upravuje v súčasnosti platný zákon č. 240/2001 Z. z. o orgánoch štátnej správy v colníctve v znení neskorších predpisov. 
 
Potreba novej právnej úpravy vyplynula z procesu transformácie colnej správy a jej prispôsobovania sa novým podmienkam súvisiacim so vstupom Slovenskej republiky do Európskej únie. Colné orgány na jednej strane prestali vykonávať colné kontroly na vnútorných hraniciach Európskej únie, na druhej však prevzali správu všetkých spotrebných daní, ako vo vnútrozemí, tak aj pri dovoze a vývoze tovaru, čo malo za následok významný zásah do ich kompetencií a organizačného usporiadania. 

Cieľom predkladaného návrhu zákona je zabezpečiť právnu úpravu postavenia, organizácie a rozsahu pôsobnosti a činnosti colnej správy, ako aj povinností, oprávnení a prostriedkov colníka v súlade so spoločenskou potrebou tak, aby výkon  úloh colnej správy mohol byť profesionálny a efektívnejší. Návrh zákona zároveň obsahuje  ustanovenia  potrebné na zabezpečenie účinnejšieho boja pri odhaľovaní trestnej činnosti súvisiacej s dovozom, vývozom a tranzitom omamných a psychotropných látok, zbraní, nebezpečných materiálov, chránených a ohrozených druhov rastlín, živočíchov a exemplárov, ako aj colných a daňových únikov.

Návrh zákona reaguje aj na pristúpenie Slovenskej republiky k Dohovoru vypracovanému na základe článku K. 3 Zmluvy o Európskej únii o používaní informačných technológií na colné účely (CIS) vrátane protokolov a k Dohovoru vypracovanému na základe článku K. 3 Zmluvy o Európskej únii o vzájomnej pomoci a spolupráci medzi colnými správami (Neapol II). Listiny o pristúpení Slovenskej republiky k dohovorom boli v máji 2004 uložené u generálneho tajomníka Rady Európskej únie ako depozitára dohovorov. Z dôvodu pristúpenia k týmto dohovorom návrh zákona zavádza v potrebnom rozsahu nové právne prostriedky na zabezpečenie plnenia úloh vyplývajúcich z týchto dokumentov.
 
Predkladaným návrhom zákona sa novelizujú ďalšie zákony, ktorých sa vecne dotýka problematika uvedeného návrhu zákona a súčasne sa novelizuje zákon č. 199/2004 Z. z. Colný zákon a o zmene a doplnení niektorých zákonov.

Návrh zákona nepredpokladá zvýšené nároky na štátny rozpočet, rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť a na tvorbu nových pracovných miest. 

Finančné zabezpečenie colného kriminálneho úradu bude realizované v rámci limitu výdavkov schválených pre Colné riaditeľstvo Slovenskej republiky a nevyžiada si zvýšené finančné požiadavky na bežné a kapitálové výdavky zo štátneho rozpočtu Slovenskej republiky.

Predkladaný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.

V rámci medzirezortného pripomienkového konania bol návrh zákona zaslaný 28 subjektom. Vyhodnotenie pripomienkového konania je súčasťou materiálu. 

Návrh zákona sa predkladá bez rozporov.

Legislatívna rada vlády SR návrh zákona prerokovala dňa 17. 8. 2004. Pripomienky Ministerstvo financií SR akceptovalo a zapracovalo do predkladaného návrhu zákona.

Vyhlásenie o bezrozpornosti

Vzhľadom na skutočnosť, že pripomienka zásadného charakteru bola na rokovaní dňa 5. augusta 2004 s Ministerstvom dopravy, pôšt a telekomunikácií Slovenskej republiky prerokovaná a rozpor bol odstránený, návrh zákona o orgánoch štátnej správy v colníctve  a o zmene a doplnení niektorých zákonov sa predkladá na rokovanie vlády Slovenskej republiky bez rozporov.